Pozdravljeni,

upam, da ste se odpočili in nabrali dovolj moči, da zaključimo (drugačno) šolsko leto.

Če karkoli ne znate, imate kakšno vprašanje, me lahko pokličete na Viber, WhatsApp na številko 041 320 910, pon, tor, čet, pet med 10. in 11. uro. Straši mi lahko pišete na elektronsko pošto: lara.brun@os-franaerjavca.si

Da vas zopet opozorim, da bo pisno ocenjevanje znanja potekalo v četrtek, 14.5.2020. Bo podobno kot je bilo preverjanje znanja – »Špela se preizkusi«. Snov, ki jo pišemo, so »Trikotniki«, v učbeniku od strani 116 do strani 136. Z opomnikom boste obveščeni, kako bo ocenjevanje potekalo.

V maju bomo obravnavali snov »Štirikotniki«. Naprošam vas, da si sproti urejate zapiske, ki jih tedensko prejmete v spletno učilnico, ker bomo to snov ocenjevali v osmem razredu.

**ponedeljek, 4.5.**

Obdelali boste snov v učbeniku str. 137. V brezčrtni zvezek zapišite z rdečim pisalom naslov: Štirikotniki

Zapišite (z rdečim pisalom), kaj so štirikotniki – prepišite zelen okvirček zgoraj.

Narišite poljuben štirikotnik, ki naj bo podoben kot v učbeniku. Označite oglišča, stranice, kote (notranje in zunanje) ter diagonali (kot na sliki).

Prepišite levo od štirikotnika: kaj so oglišča, stranice, nosilke stranic, notranji in zunanji koti ter diagonali.

Prepišite in narišite: trapezoid, trapez ter paralelogram ter napišite, koliko vzporednih stranic imajo (spodaj na str.137).

V UČ str.140 reši 1. nalogo, pomagaj si z narisanim štirikotnikom.

**torek, 5.5.**

Obdelali boste snov v UČ str. 138. V brezčrtni zvezek zapišite z rdečim pisalom naslov: Koti v štirikotniku

Nariši poljuben štirikotnik. Označi oglišča in notranje kote (kot v učbeniku).

Razlaga: Želeli bi poiskati pravila za notranje kote v štirikotniku. Poiščemo jih tako, da štirikotnik razdelimo na dva trikotnika, za katere vemo, da je vsota notranjih kotov enaka 180 stopinj. Štirikotnik je sestavljen iz dveh trikotnikov: *ΔABC* in *ΔACD*. Prišli smo do zaključka, da je vsota notranjih kotov v štirikotniku enaka 360 stopinj (2-krat 180 stopinj)

Zapišite z rdečim: α + β + γ + δ = 360° Vsota notranjih kotov v štirikotniku je 360°.

Ponovno narišite poljubni štirikotnik in mu označite oglišča, stranice, notranje in zunanje kote, podaljšajte nosilke stranic, kot na sliki (2. slika: notranji koti so obarvani oranžno, zunanji koti pa rumeno).

Razlaga: V vsakem oglišču je vsota notranjega in zunanjega kota 180 stopinj.

Zapišite: α + α1 = 180°

 β + β1 = 180°

 γ + γ1 = 180°

 δ + δ1 = 180°

Razlaga: Če seštejemo vse notranje in zunaje kote ugotovimo, da merijo skupaj 4 krat 180 stopinj, kar znaša 720 stopinj. Ker vemo, da je vsota notranjih kotov v štirikotniku 360 stopinj, odštejemo od 720 stopinj notranje kote, ki merijo skupaj 360 stopinj. Dobimo in ugotovimo, da je vsota zunanjih kotov 360 stopinj.

Zapišite z rdečim: α1 + β1 + γ1 + δ1 = 360° Vsota zunanjih kotov v štirikotniku je 360°.

V UČ str.139 spodaj prepišite 1. rešen primer. Preberite razlago – rešitev in izračunajte neznane kote v zvezek.

V UČ str.140 reši 3. nalogo.

**četrtek, 7.5.**

Obdelali boste snov v UČ str. 138 spodaj. V brezčrtni zvezek zapišite z rdečim pisalom naslov: Načrtovanje štirikotnikov

Razlaga: Za načrtovanje štirikotnika potrebujemo različno število podatkov. Pri načrtovanju si bomo pomagali z znanji, ki smo jih pridobili pri načrtovanju trikotnikov. Vsak štirikotnik z diagonalo razdelimo na dva trikotnika. Za načrtovanje splošnega štirikotnika potrebujemo tako 5 podatkov, saj je ena stranica trikotnika skupna obema trikotnikoma.

UČ str. 140 zgoraj prepiši in nariši 2. rešen primer. Prepiši podatke, nariši skico, obkroži podane podatke v skici, nariši štirikotnik s šestilom in ravnilom ter prepiši potek načrtovanja – rešitev.

V UČ str.140 reši 2. nalogo a, b primer (prepiši podatke, nariši skico, obkroži podane podatke v skici, nariši štirikotnik s šestilom in ravnilom)

**petek, 8.5.**

V UČ str.140 reši 2. nalogo c, č, d primer (prepiši podatke, nariši skico, obkroži podane podatke v skici, nariši štirikotnik s šestilom in ravnilom).

Vsem skupaj želim veliko pozitivne energije.

Lara Brun